題舍弟舒嘯亭
作者：張守
朝代：宋

paragraphs: 不羡高門聫甲乙，欲傍林泉老蓬蓽。
田間築室路三杈，亭子蔭茅簷四出。
春霖竹牖上蝸牛，夏夜藜床吟蟋蟀。
茅亭雖小容舒嘯，丘壑胸中故超軼。
晨窗晚逕足披風，細柳修篁長障日。
閉關已作柴桑趣，况有腴田供種秫。
客來共醉甕頭春，長嘯一聲百憂失。
遥想妖氛纒象魏，忍見風塵侵警蹕。
勿憂蘇門真避世，要似武侯時抱膝。
我紆郡紱病且衰，欲報君恩老無術。
簪裳未覺柴栅殊，鼓吹殆與池蛙一。
簿領幾回迷老眼，况復伸眉縱狂率。
已慙成瑨功曹諺，空憶劉琨胡騎逸。
遐想東臯落成處，欲往從之足雙桎。
夢君琢句俯清流，春草池塘到詩律。
便應投紱賦歸來，肯待子平婚嫁畢。